-Օսմանյան կայսրությունն ի սկզբանե նոր տարածքներ նվաճելով՝ ձգտում էր ամենուր հաստատել իսլամա-օսմանական համակարգ: Եվ դրան հասնելու մեթոդներից մեկը եղել է քրիստոնյաների բռնի իսլամացումը: Այդ քաղաքականությունն իրականացվել է նաև Պատմական Հայաստանի տարածքում, որից մեծապես տուժել է Հայոց Համշեն գավառը: Իմ ուսումնասիրությունների արդյունքում ես ինձ համար բացահայտեցի մի աշխարհ, որը լի է բազում հետաքրքրություններով ու գաղտնիքներով: Այդ աշխարհում ես զգացել եմ և՛ հոգեկան բերկրանք, և՛ ցավ: Կարելի է ասել, որ Համշենը իմ կյանքում իսկապես դարձավ մի կարևոր շրջադարձի փուլ: Սակայն այդ ընտրությունը պատահական չէր. լինելով ալաշկերտցու թոռ՝ դեռևս փոքր հասակից իմ ընտանիքում բազմաթիվ պատմություններ եմ լսել Էրգրի մասին: Եվ Համշեն աշխարհն էլ մեր պատմության մի մասն է, որը դեռ չբացահայտված էջեր ունի,-ասում է Լուսինե Սահակյանը: Եվ հենց այս գիտակցումով էլ արևմտահայերի ժառանգը իրեն նվիրեց պատմական Հայոց Համշեն գավառի մշակույթի ուսումնասիրության և գիտական շրջանառության մեջ դնելու կարևոր գործին: Նրա ամեն մի գիրքը, գիտական հոդվածը լուրջ և արժանի հակահարված են ընդդեմ թուրք <<հեղինակների>>, որոնք խեղաթյուրելով Համշենի պատմությունը՝ համշենցիներին ներկայացնում են իբրև թուրքեր, Համշենի բարբառը՝<<օղուզա-թյուրքական ծագման>>: Իսկ <<Համշենի մանրատեղանուններ>> աշխատության վերաբերյալ թուրքական շրջանակներից մինչ օրս էլ շարունակվում են ստացվել այնպիսի արձագանքներ, որպիսին հատուկ է արյան և ստի վրա կառուցված պետությանը.